Diari Oficial de la Generalitat Valenciana


Sumari del DOGV 8221, del 26-01-2018 (2018/697)

RESOLUCIÓ de 23 de gener 2018, de la Direcció General de Centres i Personal Docent, per la qual es regulen els procediments d'adjudicació contínua de llocs de treball i de provisió de llocs de difícil cobertura en règim d'interinitat.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8221

Data del DOGV
:   26-01-2018

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2018/697


Data del document
:   23-01-2018

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * concurs administratiu

RESOLUCIÓ de 23 de gener 2018, de la Direcció General de Centres i Personal Docent, per la qual es regulen els procediments d'adjudicació contínua de llocs de treball i de provisió de llocs de difícil cobertura en règim d'interinitat. [2018/697]  
Índex  
  
Preàmbul  
1. Objecte  
2. Procediment d'adjudicació contínua  
2.1. Participants  
2.2. Sol·licituds  
2.3. Terminis de presentació de sol·licituds  
2.4. Format i ompliment de la sol·licitud  
2.5. Calendari d'adjudicacions  
2.6. Determinació de llocs de treball a adjudicar  
2.7. Procediment d'adjudicació  
2.8. Resolució  
3. Procediment d'adjudicació de llocs de difícil cobertura  
3.1. Determinació dels llocs de difícil cobertura  
3.2. Participants  
3.3. Convocatòria  
3.4. Sol·licituds  
3.5. Procediment d'adjudicació  
3.6. Resolució  
4. Desactivació temporal en les borses  
5. Exclusió de les borses  
6. Duració dels nomenaments  
7. Finalització del nomenament  
Disposició derogatòria  
Disposició final  
  
  
L'Acord de la Mesa Sectorial d'Educació subscrit el dia 23 de novembre de 2010 i publicat per Resolució de 26 de novembre de 2010 (DOGV 6408, 30.11.2010), del director general de Personal de la Conselleria d'Educació, ha quedat modificat per la Resolució de 21 de desembre de 2015, del director general de Centres i Personal Docent, per la qual s'acorda la publicació de l'addenda subscrita per la Conselleria d'Educació, Investigació, Cultura i Esport i les organitzacions sindicals per la qual es modifica el sistema de provisió de llocs de treball en règim d'interinitat, aprovat per Resolució de 26 de novembre de 2010 (DOGV 6408, 30.11.2010).  
Per tot això, és necessari aprovar una nova resolució que contemple íntegrament el procediment d'adjudicacions contínues previst en l'article 6 de la Resolució de 26 de novembre de 2010, del director general de Personal de la Conselleria d'Educació, així com el procediment d'adjudicació de llocs de difícil cobertura descrit en la Resolució de 21 de desembre de 2015, del director general de Centres i Personal Docent.  
  
En la tramitació d'aquesta resolució s'ha complit el que preveuen l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, i els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública.  
  
D'acord amb el que s'ha exposat i fent ús de les atribucions conferides per l'article 10 del Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport, resolc regular el procediment d'adjudicació contínua de llocs de treball i el procediment d'adjudicació de llocs de difícil cobertura, en règim d'interinitat, segons les bases següents:  
  
Primera. Objecte  
La present resolució té per objecte desenvolupar el procediment d'adjudicació contínua de llocs de treball per a personal docent no universitari en règim d'interinitat en centres públics de l'àmbit de gestió de la Conselleria d'Educació, Investigació, Cultura i Esport previst en l'apartat 2 de l'article 6 de l'Acord de la Mesa Sectorial d'Educació subscrit el dia 23 de novembre de 2010 i el procediment d'adjudicació de llocs de difícil cobertura previst en l'addenda a aquest acord, publicada per Resolució de 21 de desembre de 2015, del director general de Centres i Personal Docent.  
  
Segona. Procediment d'adjudicació contínua  
El procediment d'adjudicació contínua de llocs es realitzarà per mitjà de procediments telemàtics, llevat que les necessitats del servei educatiu motiven l'ús d'un altre procediment.  
2.1. Participants  
Haurà de participar en aquests procediments tot el personal integrant de les borses de treball que es trobe en els supòsits previstos en l'apartat 2 de l'article 4 de l'Acord de la Mesa Sectorial d'Educació subscrit el dia 23 de novembre de 2010.  
Aquells que tinguen l'obligació de participar en el procediment i no ho facen seran exclosos de les borses de treball en què estigueren inscrits.  
2.2. Sol·licituds  
Tots els participants hauran de presentar sol·licitud, que serà tramitada a través de la pàgina web de la Conselleria d'Educació, Investigació, Cultura i Esport http://www.ceice.gva.es. No serà necessària la presentació de la inscripció en cap registre físic.  
La presentació per mitjans telemàtics de la sol·licitud de participació s'efectuarà per mitjà de la plataforma informàtica habilitada a l'efecte, per mitjà dels mitjans d'identificació i acreditació vàlids en l'esmentat procediment.  
L'ús dels mitjans telemàtics per a participar en el procés comporta el consentiment de les persones sol·licitants al tractament de les seues dades de caràcter personal que siguen necessàries per a la tramitació del procés, d'acord amb la normativa vigent.  
2.3. Terminis de presentació de sol·licituds.  
Només serà necessari presentar una sol·licitud que serà vàlida per a l'adjudicació d'inici del curs escolar i per a les que es realitzen al llarg del curs. L'aplicació informàtica es mantindrà oberta perquè les sol·licituds presentades puguen ser modificades en qualsevol moment. Únicament romandrà tancada l'aplicació mentre s'executen les tasques d'inici de curs i aquesta circumstància s'anunciarà en la pàgina web de la Conselleria d'Educació, Investigació, Cultura i Esport http://www. ceice.gva.es. També romandrà tancada l'aplicació el temps necessari per a executar les adjudicacions setmanals descrites en la base 2.7.  
  
El personal aspirant que, iniciat el curs escolar, s'incorpore a les borses de treball pel procediment previst en la lletra d de l'apartat 2 de l'article 4 de l'Acord de la Mesa Sectorial d'Educació subscrit el dia 23 de novembre de 2010 (borses extraordinàries de treball), hauran de presentar sol·licitud en el termini de cinc dies hàbils comptats des del següent en què es publique la resolució per la qual s'eleve a definitiva la respectiva borsa extraordinària.  
El personal aspirant que, després de l'inici del curs escolar, s'incorpore a les borses de treball pel procediment previst en la lletra b de l'apartat 2 de l'article 4 de l'Acord de la Mesa Sectorial d'Educació subscrit el dia 23 de novembre de 2010 (unitats concertades), hauran de presentar sol·licitud en el termini de cinc dies hàbils comptats des del següent en què es faça efectiva la seua incorporació a les borses de treball.  
Únicament s'admetran a tràmit les sol·licituds confirmades telemàticament a l'administració educativa amb anterioritat al moment de la corresponent adjudicació, de conformitat amb el que s'indica en la base 2.7. En el cas que es presente en termini i forma més d'una sol·licitud, només es tindrà en compte l'última.  
2.4. Format i ompliment de la sol·licitud  
Cada participant podrà sol·licitar llocs de treball d'aquelles especialitats i cossos en la borsa dels quals estiga inscrit, i aquells llocs de treball que estiguen atribuïts a les dites especialitats.  
Encara que es participe per més d'una especialitat o tipus de plaça, es presentarà una única sol·licitud. Aquells participants que puguen participar per més d'una especialitat hauran de prioritzar-les en el lloc reservat per a això, en la sol·licitud de participació, combinant-les en l'ordre successiu que establisca el participant amb les seues peticions de centre, localitat, subàrea, àrea i província.  
El nombre de peticions que cada participant podrà sol·licitar no podrà excedir 300. Als efectes d'obtenció d'un lloc, els participants consignaran els codis de centres, localitats, subàrea, àrea o província i tipus de places que sol·liciten per ordre de preferència.  
Les peticions poden fer-se a centre concret, localitat, subàrea, àrea o província sent compatibles totes les modalitats. En els quatre últims casos s'adjudicarà el primer centre de la localitat, subàrea, àrea o província amb lloc en el mateix ordre en què apareguen anunciats en la convocatòria.  
Les peticions relatives a centres docents amb més d'una seu territorial es realitzaran d'acord amb la codificació establida en l'annex que es publicarà en la pàgina web de la Conselleria d'Educació, Investigació, Cultura i Esport http://www.ceice.gva.es, o de la respectiva convocatòria.  
Si es pretén sol·licitar més d'una especialitat o lloc d'un mateix centre, localitat, subàrea, àrea o província serà necessari repetir el centre, localitat, subàrea, àrea o província tantes vegades com a especialitats o llocs sol·licitats. No obstant això, a fi de simplificar i facilitar la realització de les seues peticions, el personal que desitge sol·licitar tots els centres corresponents a una localitat, subàrea, àrea o província, en compte de consignar els codis de tots i cada un dels centres per ordre de preferència, hauran de consignar únicament els codis corresponents a la localitat, subàrea, àrea o província i lloc-especialitat, entenent-se, en aquest cas, que sol·liciten tots els centres de la localitat, subàrea, àrea o província de què es tracte en el mateix ordre de preferència amb què apareixen publicats en l'annex corresponent de la convocatòria i sempre referits als centres que apareixen en l'annex. Si respecte a tots els centres d'una localitat, subàrea, àrea o província desitja sol·licitar-ne algun o alguns prioritàriament, aquests centres podran consignar-se com a peticions individualitzades per ordre de preferència i a continuació consignar el codi corresponent a la localitat, subàrea, àrea o província i lloc-especialitat, entenent-se incorporats a les seues peticions la resta de centres en el mateix ordre en què apareixen publicats en l'annex corresponent de la convocatòria.  
  
Així mateix, si els llocs que se sol·liciten tenen caràcter d'itinerants, a temps parcial i reducció de jornada o si sol·liciten llocs el titular dels quals es troba prestant serveis en una altra destinació però que d'acord amb la legislació vigent pot tornar al lloc de què és titular al llarg del curs escolar (places afectades), haurà de fer-se constar aquesta circumstància en l'espai reservat a aquest efecte en l'apartat de petició de la sol·licitud.  
En el cas de les substitucions el personal participant podrà distingir entre les de duració determinada i les de duració indeterminada, o entre aquelles que es definisquen en cada convocatòria.  
Cada participant indicarà en la sol·licitud de participació la preferència provincial assenyalant la província o províncies preferents i l'ordre de preferència.  
2.5. Calendari d'adjudicacions  
Per a cada un dels cossos i especialitats es podran efectuar adjudicacions els dimarts i dijous de cada setmana.  
Aquestes dates podran ser modificades per necessitats educatives i quedaran supeditades al calendari escolar, als festius que coincidisquen amb els dies assenyalats, a la inexistència de places a oferir i a altres circumstàncies que puguen impedir-ne o modificar-ne la realització.  
Podran quedar exceptuades d'aquest calendari algunes adjudicacions que es realitzen en els mesos de setembre i octubre en cada cos i especialitat, que es podran assimilar a les adjudicacions de destinacions prèvies a l'inici del curs escolar.  
2.6. Determinació de llocs de treball a adjudicar  
Les relacions per a l'adjudicació de llocs inclouran els llocs vacants, vacants afectades, substitucions, lloc a temps parcial, amb reducció de jornada i de naturalesa itinerant.  
Amb anterioritat a les 14.00 hores del dia anterior a aquell en què es realitze l'adjudicació, la Direcció General de Centres i Personal Docent farà pública, a través de la pàgina web de la Conselleria d'Educació, Investigació, Cultura i Esport http://www.ceice.gva.es, la relació de llocs per cossos i especialitats. En la relació constaran les característiques i requisits dels llocs.  
2.7. Procediment d'adjudicació  
L'adjudicació de llocs que siga necessari cobrir a través del nomenament de funcionaris en règim d'interinitat es durà a terme en funció de les sol·licituds que, amb anterioritat a les 02.00 hores (AM) del dia en què es realitze la corresponent adjudicació, hagen sigut confirmades telemàticament de conformitat amb els criteris següents:  
a) Les vacants i substitucions que s'oferisquen durant el curs escolar seran de petició voluntària però d'acceptació obligatòria, si han sigut sol·licitades. No obstant això, per al supòsit que la plaça no siga triada voluntàriament per cap aspirant, s'adjudicarà d'ofici i la seua acceptació serà obligatòria. A aquest efecte els participants hauran de triar almenys una província, i la plaça s'adjudicarà en ordre invers en la respectiva borsa de treball a aquell participant que estiga obligat per la seua preferència provincial. No s'afegirà d'ofici cap província per a l'adjudicació dels llocs que no es cobrisquen voluntàriament, llevat el cas que el participant no n'haja triat cap i, aleshores, se li afegiran les tres en l'ordre preestablit.   
b) Es consideraran places de provisió voluntària absoluta: les itinerants, els temps parcials i les reduccions de jornada. Per tant aquests llocs només s'adjudicaran en atenció a les peticions voluntàries del personal participant.  
2.8. Resolució  
L'adjudicació es realitzarà amb tot el personal integrant actiu de la corresponent borsa (amb serveis i sense serveis) a excepció dels que tinguen lloc adjudicat en el moment de dictar-se la resolució d'adjudicació.  
  
L'Administració educativa procedirà a adjudicar destinacions en funció dels llocs oferits, de les preferències sol·licitades pels aspirants, atenent l'ordre de prelació que tingueren en les borses i tenint en consideració el que s'ha disposat en la base anterior.  
En el cas que en la mateixa adjudicació a dos participants se'ls adjudique en el mateix centre un lloc de la mateixa especialitat i del mateix tipus, la direcció del centre els assignaran tenint en compte l'acord unànime dels adjudicataris i, si no, per l'ordre en la respectiva borsa.  
  
Les resolucions d'adjudicació es publicaran a través de la pàgina web de la Conselleria d'Educació, Investigació, Cultura i Esport http:// www.ceice.gva.es, sense perjudici que puguen establir-se altres mitjans de comunicació personalitzats.  
El personal aspirant és responsable de la comprovació dels resultats de l'adjudicació en la pàgina web.  
Les destinacions adjudicades són irrenunciables.  
  
Tercera. Procediment d'adjudicació de llocs de difícil cobertura  
La sol·licitud de llocs de difícil cobertura es realitzarà telemàticament i l'adjudicació es durà a terme en funció de les sol·licituds que abans de les 02.00 hores (AM) del dia en què es realitze la corresponent adjudicació hagen sigut confirmades telemàticament.  
3.1. Determinació dels llocs de difícil cobertura  
Es consideraran llocs de difícil cobertura:  
a) Els llocs de provisió voluntària que no hagen sigut sol·licitats per cap aspirant i per tant han quedat sense adjudicar en el procediment d'adjudicació contínua descrit en la base segona.  
  
b) Els llocs de provisió obligatòria que queden vacants després de l'adjudicació.  
3.2. Participants  
Podran optar als llocs de difícil cobertura totes les persones que estiguen interessades i que complisquen els requisits establits en la convocatòria, sempre que no es troben prestant servei en l'àmbit de la Conselleria d'Educació, Investigació, Cultura i Esport.  
3.3. Convocatòria  
Els llocs s'oferiran per mitjà de convocatòria pública en la pàgina web de la Conselleria d'Educació, Investigació, Cultura i Esport http:// www.ceice.gva.es.  
En la convocatòria s'especificarà el cos, especialitat, centre a què estiga adscrit així com tipus de lloc. També s'establiran els requisits generals d'admissió en els cossos docents de l'administració educativa establits en el Reial decret 276/2007, de 23 de febrer, pel qual s'aprova el Reglament d'ingrés, accessos i adquisició de noves especialitats en els cossos docents a què es refereix la Llei orgànica 2/2006, de 3 de maig, d'Educació, i es regula el règim transitori d'ingrés a què es refereix la disposició transitòria dèsset de l'esmentada llei, i els requisits específics de titulació arreplegats en la convocatòria.  
3.4. Sol·licituds  
Després de la publicació, les persones interessades disposaran fins les 02.00 hores (AM) del dia de l'adjudicació per a formalitzar la sol·licitud.  
La sol·licitud es realitzarà telemàticament a través de la seu electrònica de la Generalitat, https://sede.gva.es, amb independència de l'accés a aquesta a través de la pàgina web de la Conselleria d'Educació, Investigació, Cultura i Esport, http:// www.ceice.gva.es. Per a realitzar la tramitació electrònica la persona sol·licitant haurà de disposar de qualsevol dels certificats electrònics admesos en la pròpia seu electrònica.  
  
El personal sol·licitant realitzarà una declaració responsable de complir els requisits generals d'admissió en els cossos docents de l'administració educativa i els específics de titulació.  
3.5. Procediment d'adjudicació  
L'adjudicació de llocs es durà a terme en funció de les sol·licituds confirmades telemàticament.  
Els llocs s'adjudicaran per l'ordre següent:  
a) El personal integrant de la borsa de treball de la mateixa especialitat convocada. Dins d'aquest apartat s'assignaran els llocs per ordre de borsa.  
b) El personal integrant d'altres borses de treball de personal docent de la Conselleria d'Educació, Investigació, Cultura i Esport que estiguen en possessió de les titulacions i la resta de requisits dels llocs. En aquest apartat s'adjudicaran els llocs per ordre de registre de la sol·licitud.  
c) El personal sol·licitant que no es trobe inscrit en les borses de treball de personal docent de la Conselleria d'Educació, Investigació, Cultura i Esport i que complisca els requisits dels llocs. En aquest apartat s'adjudicaran els llocs per ordre de registre de la sol·licitud.  
  
No obstant, el personal que posseïsca el requisit lingüístic per a l'ensenyament en valencià, degudament registrat, tindrà prioritat en l'adjudicació, independentment del grup a, b o c al qual pertanya. Tanmateix, aquesta prioritat s'aplicarà també al personal que tinga el Certificat Oficial de Formació Pedagògica i Didàctica equivalent per als llocs de professorat tècnic de Formació Professional.  
3.6. Resolució  
Una vegada finalitzat el termini de presentació de sol·licituds es publicarà en la pàgina web de la Conselleria d'Educació, Investigació, Cultura i Esport, http://www.ceice.gva.es, el llistat del personal aspirant a què se li ha adjudicat un lloc de treball, sense perjudici que puguen establir-se altres mitjans de comunicació personalitzats.  
  
El lloc s'adjudicarà al primer aspirant que complisca tots els requisits generals i específics, d'acord amb el que estableix la base 3.5.  
  
El personal aspirant és responsable de la comprovació dels resultats de l'adjudicació en la pàgina web.  
Les destinacions adjudicades són irrenunciables.  
El personal a qui se li ha adjudicat un lloc haurà de personar-se en la Direcció Territorial d'Educació, Investigació, Cultura i Esport de la província en què estiga ubicat, a les 09.00 hores del primer dia hàbil següent a la resolució d'adjudicació, amb la documentació acreditativa dels requisits generals i específics que exigeix el lloc.   
  
No obstant això, cada direcció territorial disposarà del llistat dels sol·licitants a qui no se'ls ha adjudicat lloc, per l'ordre establit en l'apartat 3.5, per a cridar el següent o següents de la llista quan la persona a qui s'ha adjudicat un lloc no es persone en la direcció territorial o no complisca els requisits per a ocupar el lloc.  
  
El personal aspirant a què se li adjudique una plaça pel procediment descrit en els apartats 3.5 b i c quedarà incorporat en la borsa de treball de l'especialitat convocada. Passaran a situar-se en la borsa de l'especialitat, en el moment de l'actualització de les borses a l'acabament del curs escolar, darrere de l'últim interí amb serveis del curs escolar vigent i l'ordre d'incorporació quedarà determinat pel començament de la prestació de serveis.  
  
Quarta. Desactivació temporal en les borses  
La desactivació en les borses de treball haurà de realitzar-se sempre abans que es produïsca l'adjudicació del lloc de treball.  
La desactivació temporal es mantindrà fins que per part de la persona interessada es comunique novament l'activació en la borsa de treball.  
  
Una vegada adjudicat un lloc de treball, si no es pren possessió del lloc al començament de la jornada de treball del dia indicat en la resolució del procediment d'adjudicació, que es publica en la pàgina web, es considerarà que exerceix el seu dret de renúncia i suposarà l'exclusió de la borsa de treball.  
El personal aspirant a qui se li haja adjudicat una plaça i no puga prendre'n possessió, per motius de força major per causa sobrevinguda posterior al moment de l'adjudicació, presentaran un escrit junt amb la justificació documental de la causa. L'escrit es presentarà en la direcció territorial d'Educació, Investigació, Cultura i Esport on se'ls haja adjudicat el lloc de treball. En el cas que la presentació es realitze en algun dels llocs previstos en l'article 16 de la Llei 39/2015, d'1 d'octubre, del procediment administratiu comú de les administracions públiques, s'enviarà una còpia de la sol·licitud i la documentació per fax o correu electrònic al Servei de Personal de la direcció territorial corresponent. La direcció general competent en matèria de personal docent, en funció de les causes al·legades i la documentació presentada, resoldrà si es manté l'exclusió de la borsa de treball o si es reincorpora a aquesta.  
  
  
Les sol·licituds de desactivació i posterior activació es realitzaran a través del programa informàtic d'adjudicacions telemàtiques.  
Els que amb caràcter previ a l'inici de les activitats lectives de cada etapa educativa, es troben en situació de maternitat, paternitat, adopció o acolliment, tant preadoptiu com permanent o simple, podran optar, segons el seu ordre en la borsa, al lloc de treball, el qual serà cobert per un altre aspirant a interinitat. Quan aquesta situació finalitze, es podrà incorporar al lloc que va triar anteriorment si es troba ocupat per un interí i, si no, se li assignarà el lloc que corresponga pel seu ordre de la borsa.  
El personal aspirant que es desactive mantindrà el lloc que ocupe en les borses, sense perjuí dels motius d'exclusió descrits en la base següent.  
  
Cinquena. Exclusió de les borses  
S'exclourà de les borses el personal aspirant que incórrega en algun dels supòsits següents:  
a) No acceptar el lloc de treball oferit en l'acte d'adjudicació.  
  
b) No omplir la sol·licitud telemàtica de participació prevista en la base segona.  
c) No prendre possessió del lloc adjudicat en el termini establit en tercer paràgraf de la base quatre, amb l'excepció del quart paràgraf de la mateixa base.  
d) No aportar la documentació requerida per a la tramitació del nomenament com a funcionari o funcionària interí o interina dins del termini previst.  
e) Renunciar al lloc de treball una vegada que s'ha pres possessió, o no incorporar-se al lloc de treball, una vegada que s'haja fet pública l'adjudicació.  
  
Sisena. Duració dels nomenaments  
Els nomenaments per a la provisió de llocs vacants que s'efectuen fins al 31 de desembre de cada curs escolar, així com la substitució de personal funcionari amb destinació definitiva que estiguen prestant serveis en qualsevol altra destinació i que d'acord amb la normativa vigent no puguen incorporar-se als llocs de què són titulars al llarg del curs escolar, s'estendran des de la data d'iniciació del servei fins a la finalització del curs escolar (31 d'agost) llevat que amb anterioritat es produïsca la provisió reglamentària del lloc.  
  
Els nomenaments per a substituir durant el curs escolar reduccions de jornada s'estendran fins a la finalització del trimestre escolar en què es va produir el seu nomenament, prorrogant-se per trimestres escolars, sempre que l'Administració o el personal substitut no manifeste el contrari, amb anterioritat a la finalització del corresponent trimestre escolar, tot això sempre que el titular no es reincorpore a la seua jornada completa, la qual cosa suposarà el cessament del personal substitut.  
La resta de nomenaments tindran duració fins al 30 de juny de cada curs escolar, llevat que amb anterioritat es produïsca la reincorporació del personal titular o substitut, meritant-se les parts proporcionals de pagues extraordinàries i vacacions.  
  
Setena. Finalització del nomenament  
Una vegada que l'aspirant cesse en l'exercici de la plaça en règim d'interinitat, serà activat novament en les borses en què estiga inscrit, sempre que no n'haja sigut exclòs, i estarà disponible per a una nova adjudicació, respectant-se el mateix ordre de prelació que tenia en les dites borses.  
Quan el cessament es produïsca per incorporació del personal funcionari de carrera a la vacant o la incorporació a aquesta del personal funcionari substituït, el personal interí cessat en el lloc podrà ser nomenat novament per a la mateixa plaça, en el cas que el professorat titular deixe de prestar serveis efectius en aquesta en els cinc dies lectius següents al cessament. En el cas que l'aspirant no accepte la plaça no implicarà l'exclusió de la borsa. No serà aplicable el que es regula en aquest paràgraf en el cas que el personal interí cessat haja resultat adjudicatari d'una altra plaça per mitjà d'un procés d'adjudicació o haja sigut exclòs de la borsa.  
Quan el cessament del personal interí es produïsca com a conseqüència de la incorporació del personal funcionari de carrera, el cessament es realitzarà la data en què tindria efectes administratius la incorporació.  
  
  
DISPOSICIÓ DEROGATÒRIA  
  
Queda derogada la Resolució de 16 de febrer de 2016, de la Direcció General de Centres i Personal Docent, per la qual es regulen els procediments d'adjudicació contínua de llocs de treball i de provisió de llocs de difícil cobertura en règim d'interinitat.  
  
  
DISPOSICIÓ FINAL  
  
La present resolució entrarà en vigor l'endemà de la seua publicació en el Diari Oficial de la Generalitat Valenciana, a excepció dels preceptes continguts en ella que necessiten per a la seua aplicació l'adaptació dels procediments telemàtics d'adjudicació de llocs, que es realitzarà de forma gradual i s'anunciarà en la pàgina web de la Conselleria d'Educació, Investigació, Cultura i Esport.  
  
Contra la present resolució que posa fi a la via administrativa es podrà interposar un recurs potestatiu de reposició davant de la Direcció General de Centres i Personal Docent de la Conselleria d'Educació, Investigació, Cultura i Esport en el termini d'un mes, a comptar des de l'endemà de la seua publicació, d'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o directament un recurs contenciós administratiu davant del jutjat contenciós competent, en el termini de dos mesos a comptar des de l'endemà del dia de la seua publicació, d'acord amb el que estableixen els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 23 de gener de 2018.- El director general de Centres i Personal Docent: José Joaquín Carrión Candel.